張近幾仲有龍尾子石硯以銅劍易之
作者：蘇軾
朝代：宋

paragraphs: 我家銅劍如赤蛇，君家石硯蒼璧橢而漥。
君持我劍向何許，大明宮裏玉佩鳴衝牙。
我得君硯亦安用，雪堂窗下爾雅箋蟲蝦。
二物與人初不異，飄落高下隨風花。
蒯緱玉具皆外物，視草草玄無等差。
君不見秦趙城易璧，指圖睨柱相矜誇。
又不見二生妾換馬，驕鳴啜泣思其家。
不如無情兩相與，永以爲好譬之桃李與瓊華。